 NEVERIFICIRANI ZAPISNIK

 REPUBLIKA HRVATSKA

VARAŽDINSKA ŽUPANIJA

 GRAD IVANEC

 GRADSKO VIJEĆE

KLASA: 023-05/21-01/03

URBROJ: 2186/012-02/05-21-2

Ivanec, 26. veljače 2021.

**Z A P I S N I K**

**od 26. veljače 2021. godine**

s 45. sjednice Gradskog vijeća Grada Ivanca održane elektroničkim putem.

Zapisnik izradila: Snježana Canjuga.

Sjednica se održava elektroničkim putem u skladu s uputom Ministarstva uprave za održavanje sjednica u trenutnoj situaciji u kojoj je potrebno poduzimati efikasne mjere radi sprječavanja širenja koronavirusa i umanjivanja posljedica njegova širenja, rad predstavničkih tijela jedinica mora biti prilagođen. Održavanje sjednice predstavničkog tijela putem video konferencija, izjašnjavanjem putem e-maila, odnosno korištenjem drugih tehnologija za održavanje sastanaka na daljinu, smatra se prihvatljivom, posebno s obzirom na mogućnost konkretnog evidentiranja sudjelovanja članova u radu predstavničkog tijela i njihovog izjašnjavanja u tom slučaju.

Vijećnicima su materijali za 45.sjednicu Gradskog vijeća dostavljeni putem aplikacije e-sjednica.

Obrasci za glasovanje dostavljeni su vijećnicima na e-mail adrese. Kod održavanja elektroničke sjednice članovi Vijeća dužni su se na točku dnevnoga reda očitovati na način da se u obrascu za glasovanje navede naziv točke dnevnog reda o kojoj se izjašnjavaju uz navođenje „za“, „protiv“ ili „suzdržan“, uz napomenu da nakon izvršenog glasovanja obrasce dostave na e-mail adresu grad@ivanec.hr zaključno s danom 26. veljače 2021. godine do 13,00 sati.

Vijećnička pitanja – moraju pristići na e-mail grad@ivanec.hr najkasnije 24 sata prije početka sjednice, odnosno do 25. veljače 2021. godine do 13,00 sati na obrascima za postavljanje vijećničkih pitanja.

Odgovor gradonačelnika na vijećnička pitanja će biti dostavljen vijećnicima do 26. veljače 2021. godine do 12,00 sati.

Konstatira se da se glasovanju elektronskim putem odazvalo svih 17 vijećnika: Bračko Čedomir, Car Matišić Martina, Debeljak Vladimir, Đula Zdenko, Đuras Zdenko, Friščić Ljubica, Grđan Josip, Grudiček Miljenko, Hudoletnjak Stjepan, Mudri Božica, Prašnjak Danica, Sedlar Đunđek Ksenija, Sedlar Ivan, Sever Domagoj, Vidaček Valerija, Vidoni Nikola, Vlaisavljević Daniel.

Za sjednicu je dostavljen sljedeći

**D N E V N I R E D**

 **Aktualni sat**

1. **Zapisnik s 43. sjednice Gradskog vijeća Grada Ivanca održane 29. siječnja 2021. godine**
2. **Zapisnik s 44. sjednice Gradskog vijeća Grada Ivanca održane 10. veljače 2021. godine**
3. **Izmjene i dopune Statuta Grada Ivanca**
4. **Izmjene i dopune Poslovnika Gradskog vijeća Grada Ivanca**
5. **Zaključak o utvrđivanju prijedloga za imenovanje suca porotnika Županijskog suda u Varaždinu**
6. **Rješenje o imenovanju ravnatelja/ice Gradske knjižnice i čitaonice „Gustav Krklec“ Ivanec**

**Aktualni sat**

Vijećnička pitanja dostavili su putem e-maila u propisanom roku vijećnici Nikola Vidoni i Daniel Vlaisavljević. Odgovori gradonačelnika na vijećnička pitanja putem e-maila dostavljeni su vijećnicima 26 veljače 2021. u 11,59 sati.

**Nikola Vidoni – Molim Vas da se proširi cesta, tj. spoj Gajeve i Malezove ulice prema OŠ i vrtiću te da se postavi javna rasvjeta i nogostup kako bi promet prema školi bio sigurniji za vozače i pješake.**

Milorad Batinić: Dovršetak izgradnje preostale infrastrukture, nogostupa i javne rasvjete, u ulici Lj. Gaja, od mosta na Bistrici do ul. Ak. M. Maleza planiran je nakon dovršetka radova na kanalizacijskoj mreži u sklopu aglomeracije Ivanec, a koji radovi se očekuju u drugoj polovici ove godine te nema opravdanja za gradnju preostale prometne i druge infrastrukture, koja bi se djelomično uništila radovima na aglomeraciji.

**Daniel Vlaisavljević – Moje pitanje sugestivne je naravi, a odnosi se na opasnost koja prijeti građanima Ivanca i putnicima u prolasku kroz autobusni kolodvor i kome je krov u dosta derutnom stanju. Naime prokišnjava te se ta voda skuplja u nekim improviziranim posudama na što vrlo vjerojatno postoji opasnost pada dijela toga po ljudima i djeci. Dakle sugestija je slanje upita vlasnika o tome i nekakav odgovor o tome i samoj namjeri funkcije istog jer to je ipak centar grada i samim tim očigledan problem.**

Milorad Batinić: Grad Ivanec je već prošle godine inicirao sastanak sa predstavnicima Autobusnog prometa, upravo radi uređenja prostora autobusnog kolodvora. Tada su predstavnici Autobusnog prometa najavili obnovu kolodvora i izgradnju stambeno-poslovnog kompleksa, a što bi bilo povezano i sa sadržajima na tržnici, koju Grad Ivanec planira pretvoriti u jednu modernu tržnicu, zbog čega se i među ostalim išlo u izmjene urbanističkog plana, kako bi se zajednički uredio ovaj prostor. Na ovaj problem, dotrajale dijelove zgrade, upozoreni su predstavnici Autobusnog prometa tijekom nedavnog sastanka.

**Daniel Vlaisavljević – Pitanje se odnosi na rekonstrukciju i izgradnju Kumičićeve ulice. Naime svjedoci smo duljini radova koje se izvode na predmetnom gradilištu pa nas kao građane interesira kad se ipak predviđa završetak radova i razlog tolikog trajanja radova te očigledne sve veće demontaže izvedenog pa ponavljanje. Dakle postavlja se jasno pitanje projekta, ako ga ima a trebalo bi ga biti, te se samo po sebi postavlja pitanje sumnje kako bi sam završetak mogao nekim čudom koincidentirati sa predstojećim lokalnim izborima. Tražimo pojašnjenje projekta, plana završetka te nekakav financijski planirani okvir.**

Milorad Batinić: Grad Ivanec je sa aktivnostima na rekonstrukciji ulice E. Kumičića započeo u proljeće 2020. godine, međutim zbog epidemije uzrokovane virusom covid-19 značajno su se otegnulo i ishođenje građevinske dozvole, javna nabava i odabir najpovoljnijeg izvoditelja radova, radi čega se sa radovima započelo tek u jesen 2020. godine. Projektnom dokumentacijom obuhvaćeni su radovi na kompletnoj rekonstrukciji prometnice duljine 440 metara, uređenjem oborinske odvodnje, kao same prometnice tako i sa površine nogometnog stadiona, pri čemu treba istaknuti gustu mrežu podzemnih instalacija koje uvelike otežavaju i usporavaju izvođenje radova, čije vrijednost iznosi preko 1,6 mil kuna. Kako su se prilikom izrade Izmjena i dopuna Urbanističkog plana uređenja Ivanca, čija je izrada pri kraju, dobili i elementi za pristup na tržnicu, odlučeno je da se u sklopu ovih radova izvedu i manje korekcije, od ulaska na tržnicu do odvojka ulice. S obzirom na ostvareni višak prihoda u proračunu, odlučeno je da se obnovi i prometna infrastruktura i u odvojku Kumičićeve ulice, kako bi čitava ulica bila uređena. Isto tako će se izvesti i izmicanje javne rasvjete u ulici, za koju su prilikom izvođenja ovih radova utvrđeni nedostaci i slabija rasvijetljenost relativno široke ulice, a posebice zbog blizine Srednje škole. Ovi dodatni radovi, odvojak ulice i javna rasvjeta, projicirani su u iznosu od gotovo 800.000 kuna, što će se osigurati narednim rebalansom Proračuna.

**Nikola Vidoni – U ulici Stjepana Vukovića od kućnog broja 73 (u smjeru rezervoara i vikendica) već jako dugi niz godina cesta je u lošem stanju, osim toga cesta je izuzetno uska. Ta cesta oduvijek je bila podosta prometna i izrazito nepregledna u nekim dijelovima. Također po njoj svakodnevno polazi veliki broj šetača. Molimo odgovor na pitanje zašto nikada ta cesta nije proširena i sanirana? Kada će napokon taj dio grada Ivanca doći na red da se proširi cesta, napravi kanalizacija i omogući normalno funkcioniranje stanovnika tog dijela grada, i svih šetača i vlasnika vikendica?**

Milorad Batinić S obzirom na to da zahvati na prometnicama u ovom dijelu Ivanca uvelike ovise o dinamici izvođenja radova na rekonstrukciji cjelokupne vodovodne mreže na potezu od izvora Žgano vino do vodospreme Pahinsko, te sve do ul. M. Maleza, nije moguće ni kvalitetnije uređenje ceste. U proteklom razdoblju izvedena je prva faza, Žgano vino-Pahinsko, ove godine u planu je nastavak rekonstrukcije postojećeg cjevovoda, koji se nalazi u trupu prometnice, te će se po završetku ovih radova moći planirati cjelovito uređenje prometnice.

**Nikola Vidoni – Kada je u planu distribucija žutih kanti za domaćinstva? Da li će i kada biti dostavljeni komposteri za biootpad za domaćinstva?**

Milorad Batinić: Prema protokolu o financijskom praćenju projekta nabave spremnika za odvojeno prikupljanje otpada, podjela spremnika prema korisnicima javne usluge i usluge povezane s javnom uslugom može započeti tek nakon sklapanja ugovora o prijenosu vlasništva, a do njegova sklapanja vlasnik spremnika je Fond. Iako je Grad Ivanec preuzeo 3.400 kom žutih spremnika, podjela spremnika će biti moguća tek po sklapanju ugovora sa Fondom. Napominjemo da se čeka još 3.400 kom plavih spremnika, i 126 smeđih spremnika za bio otpad, čija se isporuka očekuje tijekom ožujka. Grad Ivanec je na javni poziv Fonda prijavio i biokompostere, međutim odlukom Fonda odlučeno je da se kroz taj poziv neće nabavljati biokomposteri, pa je gradonačelnik obećao da će se nakon provedbe projekta sa Fondom provesti anketa, te da će Grad sufinancirati dio troškova zainteresiranim građanima.

**Daniel Vlaisavljević – Pitanje je da li Grad planira formirati nekakvog prometnog redara u vremenu dolaska i odlaska djece u OŠ i Vrtić i jutarnjim satima po dolasku i kasnije po odlasku djece jer je razvidno kako realno postoji mogućnost stradavanja djeteta prije svega a tek onda nekakvih nezgoda s vozilima. Prije svega bi nam trebao biti interes zaštitit naše male anđele koji su otvaranjem prometa u tom djelu Ivanca postali ugroženi.**

Milorad Batinić: Prema informacijama i vlastitom opažanju gradskih službi do prometnog zastoja kod Osnovne škole u Ivancu dolazi prilikom dolaska odnosno odlaska djece iz škole, na ulazu u školsko dvorište, iz razloga jer isti nema dovoljnu širinu za normalan dvosmjerni promet vozila, a roditelji žele djecu dovesti do samog ulaza u školu i tamo ih pustiti osobito prilikom lošeg vremena. Nakon ulaska automobilom u školsko dvorište isti se na igralištu dvorišta okreću i vraćaju ponovno na Šabanovu ulicu, na prije spomenuti ulaz u školsko dvorište. Na raskrižju Gajeve i Šabanove ulice ne dolazi do prometnog zastoja, automobili propuštaju djecu na pješačkom prijelazu te nema nekog predugog čekanja. Obzirom da do spomenute gužve dolazi na dvorištu Osnovne škole koja dozvoljava ulaz automobilima na dvorište, ista bi trebala taj promet i regulirati. Grad Ivanec je taj problem uočio još 2015. godine te uredio makadamsku cestu sa sjeverne strane škole, uz poligon, gotovo do samog ulaza u školsko dvorište sa ciljem da se omogući izlaz tom cestom na Kovačićevu ulicu. I nadalje je Grad spreman urediti navedenu makadamsku cestu, tj. asfaltirati je, radi sigurnosti školske djece, međutim za isto je potreba suglasnost škole, koja bi onda trebala riješiti i promet na svojem dvorištu. Ujedno napominjemo da je prošle godine kod garaža uređeno 12 parkirnih mjesta, a ove godine je u planu izgradnja parkirališta u Šabanovoj ulici od raskrižja do skretanja prema parkiralištu kod garaža, sa 16 dodatnih parkirnih mjesta, upravo sa ciljem da se spriječi stvaranje gužve dionicom kojom roditelji voze djecu u školu i vrtić. Slijedom navedenog, Grad Ivanec će ponovno uputiti dopis školi o mogućnosti reguliranja prometa na dvorištu kako bi se spriječila gužva, te ponuditi mogućnost uređenja prije navedene makadamske ceste radi usmjeravanja prometa na tu dionicu.

**TOČKA 1.**

**Zapisnik s 43. sjednice Gradskog vijeća Grada Ivanca održane 29. siječnja 2021. godine**

Nakon dostavljanja obrasca o glasovanju od strane vijećnika konstatira se sljedeće da je svih 17 vijećnika glasovalo „za“ te j jednoglasno usvojen Zapisnik s 43. sjednice Gradskog vijeća Grada Ivanca održane 29. siječnja 2021. godine.

**TOČKA 2.**

**Zapisnik s 44. sjednice Gradskog vijeća Grada Ivanca održane 10. veljače 2021. godine**

Nakon dostavljanja obrasca o glasovanju od strane vijećnika konstatira se sljedeće da je svih 17 vijećnika glasovalo „za“ te j jednoglasno usvojen Zapisnik s 44. sjednice Gradskog vijeća Grada Ivanca održane 10. veljače 2021. godine.

**TOČKA 3.**

**Izmjene i dopune Statuta Grada Ivanca**

Nakon dostavljanja obrasca o glasovanju od strane vijećnika konstatira se sljedeće: od 17 vijećnika, 16 vijećnika glasovalo „za“, jedan vijećnik bio je „suzdržan“ te su sa 16 glasova donijete

**I Z M J E N E I D O P U N E**

 **Statuta Grada Ivanca**

Članak 1.

U Statutu Grada Ivanca („Službeni vjesnik Varaždinske županije“, br. 21/09, 12/13 i 23/13 - pročišćeni tekst,13/18 i 08/20) u članku 27. riječi: „njegovih zamjenika“ zamjenjuju se riječima: „njegovog zamjenika“.

 Članak 2.

Članak 28. mijenja se i glasi:

„Zborovi građana mogu se sazvati radi izjašnjavanja građana o pojedinim pitanjima i prijedlozima iz samoupravnog djelokruga Grada Ivanca, te raspravljanja o potrebama i interesima građana od lokalnog značenja, u skladu sa zakonom i ovim Statutom.

Mišljenje dobiveno od zbora građana obvezatno je za mjesni odbor, a savjetodavno za Gradsko vijeće i gradonačelnika.

Zborove građana saziva vijeće mjesnog odbora u skladu sa ovim Statutom.

Zborove građana može sazvati i Gradsko vijeće te gradonačelnik radi raspravljanja i izjašnjavanja građana o pitanjima od značenja za Grad.

Zborovi građana sazivaju se za cijelo područje ili za dio područja mjesnog odbora, koji čini zasebnu cjelinu.

 Kada zborove građana saziva Gradsko vijeće ili gradonačelnik, zborovi građana sazivaju se za cijelo područje ili za dio područja Grada Ivanca, pojedina naselja ili dijelove naselja na području Grada Ivanca, a mogu se sazvati i za cijelo područje ili za dio područja mjesnog odbora koji čini zasebnu cjelinu."

 Članak 3.

U članku 29. stavak 4. mijenja se i glasi:

„Način sazivanja, rada i odlučivanja na zboru građana uređuje se općim aktom grada u skladu sa zakonom i statutom.“

Članak 4.

U članku 31. stavku 1. briše se točka na kraju rečenice te se dodaju riječi:

„te podnositi peticije o pitanjima iz samoupravnog djelokruga Grada Ivanca, u skladu sa zakonom i statutom Grada Ivanca.“,

te se dodaje novi stavak 3. koji glasi:

“Prijedlozi i peticije iz stavka 1. ovog članka mogu se podnijeti i elektroničkim putem u skladu s tehničkim mogućnostima grada.“

Članak 5.

U članku 36. brojka "17" zamjenjuje se brojkom "15".

 Članak 6.

U članku 41. stavku 2. riječ: „neplaćeni“ briše se, a točka na kraju rečenice zamjenjuje se zarezom te se dodaju riječi: “sukladno sporazumu s poslodavcem.“

U članku 41. iza stavka 3. dodaju se novi stavci 4. i 5. koji glase:

„Naknada iz stavka 3. ovog članka određuje se u neto iznosu po članu Gradskog vijeća tako da ukupna godišnja naknada po članu Gradskog vijeća ne smije iznositi više od 10.000,00 kuna.“

„Naknada za predsjednika Gradskog vijeća može se odrediti u iznosu uvećanom za najviše 50%, a za potpredsjednike u iznosu uvećanim za najviše 30% pripadajuće naknade utvrđene stavkom 4. ovog članka.“

 Članak 7.

U članku 42. stavak 1. alineja 5. riječ „zamjeniku/cima“ zamjenjuje se riječju „zamjeniku“.

Članak 8.

U članku 44. dosadašnji stavak 1. postaje stavak 2., a novi stavak 1. glasi:

„Konstituirajuću sjednicu Gradskog vijeća Grada Ivanca saziva pročelnik upravnog tijela nadležnog za poslove Gradskog vijeća Grada Ivanca ili službenik kojeg on ovlasti. Ako u Gradu Ivancu nije imenovan pročelnik upravnog tijela za obavljanje poslova tog pročelnika, konstituirajuću sjednicu sazvat će čelnik tijela državne uprave nadležnog za lokalnu i područnu (regionalnu) samoupravu ili osoba koju on ovlasti.“

Članak 9.

U članku 47. stavku 2. točka na kraju rečenice zamjenjuje se zarezom te se dodaju riječi:

 “a koje se mogu odrediti u iznosima utvrđenima u članku 41. stavku 5. ovog Statuta.

 Članak 10.

U članku 49. iza stavka 1. dodaju se novi stavci 2. i 3. koji glase:

" U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice Gradskog vijeća iznimno se mogu održavati elektroničkim putem."

 "Poslovnikom o radu uredit će se osiguranje praćenja rasprave i sudjelovanje u radu i odlučivanju."

 Članak 11.

U članku 51. stavku 1. riječi: „njegovi zamjenici“ zamjenjuju se riječima: „njegov zamjenik“.

 Članak 12.

U članku 62. iza stavka 3. dodaje se novi stavak 4. koji glasi:

„Zamjenik koji obnaša dužnost gradonačelnika je i zamjenik gradonačelnika, koji je izabran na neposrednim izborima zajedno s gradonačelnikom, a dužnost gradonačelnika, obnaša ako je gradonačelnik, za vrijeme trajanja mandata spriječen u obavljanju svoje dužnosti.“

U članku 62. stavak 4. postaje stavak 5. koji se mijenja i glasi:

„Zamjenik iz stavka 2.,3. i 4. ovog članka koji obnaša dužnost gradonačelnika ima sva prava i dužnosti gradonačelnika.“

 Članak 13.

Članak 63. mijenja se i glasi:

„Gradonačelnik grada Ivanca ima jednog zamjenika.“

„Gradonačelnik i zamjenik gradonačelnika biraju se na neposrednim izborima sukladno posebnom zakonu.

Članak 14.

U članku 68. stavku 1., 5. i 6. riječi: „njegovi zamjenici“ zamjenjuju se riječima: „njegov zamjenik“.

Članak 15.

U članku 69. stavku 1. riječi: „kojeg on odredi“ brišu se, točka na kraju rečenice zamjenjuje se zarezom te se dodaju riječi : „koji je izabran na neposrednim izborima zajedno s njim.“

Članak 16.

U članku 70. stavku 1. riječi: „njegovim zamjenicima“ zamjenjuju se riječima: „njegovom zamjeniku“, a u stavku 3. riječi: „njegovih zamjenika“ zamjenjuju se riječima: „njegovog zamjenika“.

Članak 17.

U članku 71. stavku 1. i 2. riječi: „njegovi zamjenici koji su izabrani“ zamjenjuju se riječima: „njegov zamjenik koji je izabran“.

U članku 71. stavak 4. se mijenja i glasi:

„Ako je raspisivanje referenduma za opoziv predložilo 20% ukupnog broja birača upisanih u popis birača, predsjednik Gradskog vijeća dužan je zaprimljeni prijedlog dostaviti tijelu državne uprave nadležnom za lokalnu i područnu (regionalnu) samoupravu u roku od 30 dana od dana zaprimanja prijedloga radi utvrđivanja da li je prijedlog podnesen od potrebnog broja birača. Ako je prijedlog podnesen od potrebnog broja birača Gradsko vijeće će raspisati referendum u roku od 30 dana od dana zaprimanja odluke tijela državne uprave nadležnog za lokalnu i područnu (regionalnu) samoupravu.“

U članku 71. stavak 5. briše se.

U članku 71. stavak 6. postaje stavak 5., stavak 7. postaje 6. i stavak 8. postaje stavak 7..

U članku 71. u dosadašnjem stavku 6. riječi „njegovih zamjenika“ zamjenjuju se riječima: „njegovog zamjenika“.

U članku 71. a u dosadašnjem stavku 8. riječi: “njegove zamjenike“ zamjenjuju se riječima: „njegovog zamjenika“.

 Članak 18.

U članku 76. iza stavka 3. dodaje se stavak 4. koji glasi: "Grad osigurava obavljanje upravnih i stručnih poslova iz stavka 1., 2. i 3. ovoga članka u okviru svojih upravnih tijela".

U članku 76. dosadašnji stavak 4. postaje stavak 5., a dosadašnji stavak 5. postaje stavak 6..

 Članak 19.

U članku 96. stavku 1. i 8. riječi: „njegove zamjenike“ zamjenjuju se riječima: „njegovog zamjenika“.

U članku 96. stavku 4. točka na kraju rečenice zamjenjuje se zarezom te se dodaju riječi:

„ te drugog ovlaštenog predlagatelja utvrđenog poslovnikom Gradskog vijeća.“

U članku 96. iza stavka 8. dodaje se novi stavak 9. koji glasi:

 „Odluka o financiranju nužnih rashoda i izdataka iz stavaka 5.,6. i 7. ovoga članka sadržajno odgovara odluci o privremenom financiranju propisanoj posebnim zakonom, ali razmjerno razdoblju za koje se donosi.“

 Članak 20.

Iza članka 96. dodaju se članci 96.a., 96.b i 96.c koji glase:

Članak 96.a

„Kada je u Gradu konstituirano novoizabrano Gradsko vijeće nakon provedenih prijevremenih izbora, do donošenja proračuna Grada financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi gradonačelnik.“

Članak 96.b

„Kada u postupku nadzora zakonitosti općeg akta nadležno tijelo državne uprave donese odluku o obustavi proračuna, odnosno odluku o potvrdi odluke gradonačelnika o obustavi proračuna, za vrijeme trajanja obustave proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi gradonačelnik.

Ako Visoki upravni sud Republike Hrvatske u postupku ocjene zakonitosti općeg akta ukine proračun Grada, Gradsko vijeće dužno je donijeti proračun u roku od 45 dana od objave presude Visokog upravnog suda Republike Hrvatske u "Narodnim novinama". Do donošenja proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi gradonačelnik.“

Članak 96.c

„Na sadržaj odluke o financiranju nužnih rashoda i izdataka iz članaka 96.a i 96.b ovoga Statuta primjenjuje se odredba članka 96. stavka 9. ovoga Statuta.“

Članak 21.

U članku 100. iza stavka 1. dodaju se novi stavci 2. i 3. koji glase:

„Grad Ivanec dužan je javno objaviti informacije o trošenju proračunskih sredstava na svojim mrežnim stranicama tako da te informacije budu lako dostupne i pretražive.“

„Objava informacija iz stavka 2. ovog članka obavlja se u skladu s odredbama zakona kojim se uređuje planiranje, izrada, donošenje i izvršavanje proračuna te uputa i drugih akata ministarstva financija.“

 Članak 22.

Ovlašćuje se Odbor za statut i poslovnik da utvrdi i objavi pročišćeni tekst Statuta Grada Ivanca.

 Članak 23.

Ove Izmjene i dopune Statuta Grada Ivanca stupaju na snagu osmog dana od dana objave u "Službenom vjesniku Varaždinske županije" osim odredbi članaka 1.,5.,6. stavak 2.,članak 7.,8.,10.,11.,12.,13.,15.,16. stavak 1., 5. i 6., članak 18. i 19. koji stupaju na snagu na dan stupanja na snagu odluke o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane.

**TOČKA 4.**

**Izmjene i dopune Poslovnika Gradskog vijeća Grada Ivanca**

Nakon dostavljanja obrasca o glasovanju od strane vijećnika konstatira se sljedeće: od 17 vijećnika, 16 vijećnika glasovalo „za“, jedan vijećnik bio je „suzdržan“ te su sa 16 glasova donijete

 **I Z M J E N E I D O P U N E**

 **Poslovnika Gradskog vijeća Grada Ivanca**

Članak 1.

U Poslovniku Gradskog vijeća Grada Ivanca („Službeni vjesnik Varaždinske županije“, broj 20/18 i 91/20) članak 3. mijenja se i glasi:

„Prvu, konstituirajuću sjednicu Gradskog vijeća Grada Ivanca saziva pročelnik upravnog tijela nadležnog za poslove Gradskog vijeća Grada Ivanca ili službenik kojeg on ovlasti. Ako u Gradu Ivancu nije imenovan pročelnik upravnog tijela nadležnog za poslove Gradskog vijeća Grada Ivanca ili službenik ovlašten za obavljanje poslova tog pročelnika, konstituirajuću sjednicu sazvat će čelnik tijela državne uprave nadležnog za lokalnu i područnu (regionalnu) samoupravu ili osoba koju on ovlasti.

Konstituirajuća sjednica saziva se nakon objave izbornih rezultata, a u roku utvrđenom zakonom.

Tehničke poslove u vezi sa sazivanjem i konstituiranjem Gradskog vijeća obavlja nadležni upravni odjel Grada.“

 Članak 2.

U članku 10. riječ „neplaćeni„ briše se, točka na kraju rečenice zamjenjuje se zarezom te se dodaju riječi: „sukladno sporazumu s poslodavcem.“

 Članak 3.

U članku 45. riječi „lokalnog“ i „mjesnog“ brišu se.

 Članak 4.

U članku 47. stavak 1., 2. i 6. riječi :“njegove zamjenike“ zamjenjuju se riječima: „njegovog zamjenika“.

U članku 47. stavak 4. mijenja se i glasi:

„Ako je raspisivanje referenduma za opoziv predložilo 20% ukupnog broja birača upisanih u popis birača, predsjednik Gradskog vijeća dužan je zaprimljeni prijedlog dostaviti tijelu državne uprave nadležnom za lokalnu i područnu (regionalnu) samoupravu u roku od 30 dana od dana zaprimanja prijedloga radi utvrđivanja da li je prijedlog podnesen od potrebnog broja birača. Ako je prijedlog podnesen od potrebnog broja birača Gradsko vijeće će raspisati referendum u roku od 30 dana od dana zaprimanja odluke tijela državne uprave nadležnog za lokalnu i područnu (regionalnu) samoupravu.“

 Članak 5.

U članku 49. stavci 1.,2.,3.,4.,5.,6., i 7. mijenjaju se i glase:

„Zborovi građana mogu se sazvati radi izjašnjavanja građana o pojedinim pitanjima i prijedlozima iz samoupravnog djelokruga Grada Ivanca, te raspravljanja o potrebama i interesima građana od lokalnog značenja, u skladu sa zakonom i ovim Statutom.

Mišljenje dobiveno od zbora građana obvezatno je za mjesni odbor, a savjetodavno za Gradsko vijeće i gradonačelnika.

Zborove građana saziva vijeće mjesnog odbora u skladu sa ovim Statutom.

Zborove građana može sazvati i Gradsko vijeće te gradonačelnik radi raspravljanja i izjašnjavanja građana o pitanjima od značenja za Grad.

Zborovi građana sazivaju se za cijelo područje ili za dio područja mjesnog odbora, koji čini zasebnu cjelinu.

Kada zborove građana saziva Gradsko vijeće ili gradonačelnik, zborovi građana sazivaju se za cijelo područje ili za dio područja Grada Ivanca, pojedina naselja ili dijelove naselja na području Grada Ivanca, a mogu se sazvati i za cijelo područje ili za dio područja mjesnog odbora koji čini zasebnu cjelinu.

Način sazivanja, rada i odlučivanja na zboru građana uređuje se općim aktom grada u skladu sa zakonom i statutom.“

 Članak 6.

U članku 50. stavku 1. briše se točka na kraju rečenice te se dodaju riječi:

„te podnositi peticije o pitanjima iz samoupravnog djelokruga Grada Ivanca, u skladu sa zakonom i statutom Grada Ivanca.“,

te se dodaje novi stavak 3. koji glasi:

“Prijedlozi i peticije iz stavka 1. ovog članka mogu se podnijeti i elektroničkim putem u skladu s tehničkim mogućnostima grada.“

 Članak 7.

U članku 52. stavku 1. riječ: „zamjenici“ zamjenjuju se sa riječi: „zamjenik“.

 Članak 8.

U članku 72. stavak 12. točka na kraju rečenice zamjenjuje se zarezom te se dodaju riječi:

„ te drugog ovlaštenog predlagatelja utvrđenog poslovnikom Gradskog vijeća.“

 Članak 9.

Iza članka 72. dodaju se članci 72.a., 72.b i 72.c koji glase:

Članak 72.a

„Kada je u Gradu konstituirano novoizabrano Gradsko vijeće nakon provedenih prijevremenih izbora, do donošenja proračuna Grada financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi gradonačelnik.“

Članak 72.b

„Kada u postupku nadzora zakonitosti općeg akta nadležno tijelo državne uprave donese odluku o obustavi proračuna, odnosno odluku o potvrdi odluke gradonačelnika o obustavi proračuna, za vrijeme trajanja obustave proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi gradonačelnik.“

„Ako Visoki upravni sud Republike Hrvatske u postupku ocjene zakonitosti općeg akta ukine proračun Grada, Gradsko vijeće dužno je donijeti proračun u roku od 45 dana od objave presude Visokog upravnog suda Republike Hrvatske u "Narodnim novinama". Do donošenja proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi gradonačelnik.“

Članak 72.c

„Na sadržaj odluke o financiranju nužnih rashoda i izdataka iz članaka 72.a i 72.b ovoga Poslovnika primjenjuje se odredba članka 72. stavka 12. ovog Poslovnika.“

 Članak 10.

Iza članka 77a. dodaje se novi članak 77b. koji glasi:

„U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice Vijeća iznimno se mogu održavati elektroničkim putem.

Ako se sjednica po odluci predsjednika Gradskog Vijeća u slučaju iz stavka 1. ovog članka održava izjašnjavanjem elektroničkom poštom, predsjednik u pozivu za sjednicu određuje dan i vrijeme održavanja sjednice, dan i vrijeme u kojem se dostavljaju amandmani i vijećnička pitanja i u kojem se ovlašteni predlagatelj izjašnjava o amandmanima i vijećničkim pitanjima, te vrijeme u kojem se glasuje po predloženim točkama dnevnog reda.

Glasuje se izjašnjavanjem u poruci elektroničke pošte ili na obrascu za glasovanje koji se dostavlja službeniku nadležnog upravnog odjela koji sastavlja zapisnik sa sjednice Vijeća.

Na sjednicu sazvanu i održanu na način propisan u stavku 2. ovog članka primjenjuju se odredbe ovog Poslovnika o rokovima za sazivanje sjednice i dostavu materijala, predlaganju točaka dnevnog reda, dostavu amandmana i glasovanju.“

 Članak 11.

Ovlašćuje se Odbor za statut i poslovnik da utvrdi i objavi pročišćeni tekst Poslovnika Gradskog vijeća Grada Ivanca.

 Članak 12.

Ove Izmjene i dopune Poslovnika Gradskog vijeća Grada Ivanca stupaju na snagu osmog dana od dana objave u "Službenom vjesniku Varaždinske županije" osim odredbi članaka o konstituirajućoj sjednici, smanjenom broju zamjenika gradonačelnika, te opozivu gradonačelnika i zamjenika gradonačelnika koji je izabran zajedno s njim, koji stupaju na snagu na dan stupanja na snagu odluke o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane.

**TOČKA 5.**

**Zaključak o utvrđivanju prijedloga za imenovanje suca porotnika Županijskog suda u Varaždinu**

Nakon dostavljanja obrasca o glasovanju od strane vijećnika konstatira se sljedeće da je svih 17 vijećnika glasovalo „za“ te j jednoglasno donijet

**Z A K L J U Č A K**

I.

 Gradsko vijeće Grada Ivanca, na temelju prijedloga Odbora za izbor i imenovanja, predlaže Županijskoj Skupštini Varaždinske županije, Komisiji za izbor i imenovanja, da za suca porotnika Županijskog suda u Varaždinu imenuje:

 - DRAGUTIN ĐULA, JEROVEC 56.

II.

 Ovaj Zaključak stupa na snagu danom donošenja.

**TOČKA 6.**

**Rješenje o imenovanju ravnatelja/ice Gradske knjižnice i čitaonice „Gustav Krklec“ Ivanec**

Nakon dostavljanja obrasca o glasovanju od strane vijećnika konstatira se da je svih 17 vijećnika glasovalo je „za“ te je jednoglasno donijeto

**R J E Š E NJ E**

**o imenovanju ravnateljice Gradske knjižnice**

 **i čitaonice „Gustav Krklec“ Ivanec**

**I.**

 MARINA GRUDENIĆ, Punikve 33, 42240 Ivanec, profesorica povijesti i fonetike i diplomirana bibliotekarica, imenuje se za ravnateljicu Gradske knjižnice i čitaonice „Gustav Krklec“ Ivanec, na vrijeme od četiri godine, počevši od 01.03.2021. godine.

**II.**

 Ovo Rješenje objavit će se u „Službenom vjesniku Varaždinske županije“.

**O b r a z l o ž e nj e**

 Na Javni natječaj za izbor i imenovanje ravnatelja/ravnateljice Gradske knjižnice i čitaonice „Gustav Krklec“ Ivanec, objavljen u Narodnim novinama br. 9/2021, od 03. veljače 2021. godine, a u predviđenom roku, zaprimljena je jedna prijava, i to:

* Marina Grudenić, Punikve 33, 42240 Ivanec, profesorica povijesti i fonetike i diplomirana bibliotekarica, s položenim stručnim knjižničarskim ispitom.

 Povjerenstvo imenovano od Gradskog vijeća Grada Ivanca, svojim Zapisnikom, KLASA: 612-04/21-01/02, URBROJ: 2186/012-02/32-21-9, od 23. veljače 2021. godine, utvrdilo je da prijava u cijelosti zadovoljava sve uvjete iz natječaja i predložilo je Odboru za izbor i imenovanja Gradskog vijeća Grada Ivanca da se za ravnateljicu Gradske knjižnice i čitaonice „Gustav Krklec“ Ivanec imenuje Marina Grudenić, profesorica povijesti i fonetike i diplomirana bibliotekarica, s položenim stručnim knjižničarskim ispitom.

 Temeljem članka 20. Zakona o knjižnicama („Narodne novine“ br. 17/19, 98/19) i članka 19. Statuta Gradske knjižnice i čitaonice „Gustav Krklec“ Ivanec, pod oznakom: Ur.br. 26-1/2019, od 23. kolovoza 2019. godine, ravnatelja imenuje predstavničko tijelo osnivača na prijedlog Odbora za izbor i imenovanja.

 Slijedom navedenog, riješeno je kao u izreci Rješenja.

 **UPUTA O PRAVNOM LIJEKU**

 Protiv ovog Rješenja žalba nije dopuštena, ali se može pokrenuti upravni spor u roku od 30 dana od dana dostave rješenja.

Obrasci za glasovanje za 45. sjednicu Gradskog vijeća u privitku su ovog Zapisnika i

njegov su sastavni dio.

Dovršeno u 13,00 sati.

ZAPISNIK IZRADILA: PREDSJEDNICA GRADSKOG

Snježana Canjuga VIJEĆA GRADA IVANCA:

 Ksenija Sedlar Đunđek, mag. oec.